b'\n_START_ARTICLE_\nGravitacijska singularnost\n_START_PARAGRAPH_\nGravitac\xc3\xadjska s\xc3\xadngularnost (tudi ~ singul\xc3\xa1rnost in pr\xc3\xb3stor-\xc4\x8das\xc3\xb3vna singularnost) nastopi, kadar astrofizikalni model, po navadi temelje\xc4\x8d na splo\xc5\xa1ni teoriji relativnosti, napove to\xc4\x8dko neskon\xc4\x8dne ukrivljenosti. Izraz je v tesni povezavi z matemati\xc4\x8dnim pomenom\xc2\xa0\xc2\xbbsingularnosti\xc2\xab: gravitacijska singularnost nastopi, kadar ena\xc4\x8dbe pridelajo matemati\xc4\x8dno singularnost._NEWLINE_Kozmolo\xc5\xa1ki model prapoka (velikega poka) Vesolja vsebuje gravitacijsko singularnost v za\xc4\x8detku \xc4\x8dasa (t = 0). V\xc2\xa0\xc2\xbbsingularnosti prapoka\xc2\xab\xc2\xa0model napove neskon\xc4\x8dno gostoto Vesolja in neskon\xc4\x8dno ukrivljenost prostor-\xc4\x8dasa. Osnovni model prapoka ne vklju\xc4\x8duje kvantnih pojavov in njegove napovedi veljajo le kratek \xc4\x8das po singularnosti._NEWLINE_Singularnost obstaja tudi znotraj \xc4\x8drne luknje, kjer splo\xc5\xa1na teorija relativnosti predvideva obmo\xc4\x8dje neskon\xc4\x8dne ukrivljenosti. V nevrte\xc4\x8di \xc4\x8drni luknji se singularnost pojavi v posamezni to\xc4\x8dki v koordinatah modela in se imenuje\xc2\xa0\xc2\xbbto\xc4\x8dkovna singularnost\xc2\xab. V vrte\xc4\x8di \xc4\x8drni luknji se singularnost pojavi na obro\xc4\x8du in se imenuje\xc2\xa0\xc2\xbbobro\xc4\x8dasta singularnost\xc2\xab. Vrte\xc4\x8de \xc4\x8drne luknje omenjajo v\xc4\x8dasih kot Kerrove \xc4\x8drne luknje._NEWLINE_Do zgodnjih 90. let 20. stoletja je ve\xc4\x8dina verjela, da splo\xc5\xa1na teorija relativnosti skriva vsako singularnost za dogodkovnim horizontom in so s tem gole singularnosti nemogo\xc4\x8de. Tak\xc5\xa1en nazor se imenuje na\xc4\x8delo vesoljske cenzure. Leta 1991 sta Shapiro in Teukolsky izvedla ra\xc4\x8dunalni\xc5\xa1ke simulacije vrte\xc4\x8de ploskve prahu, ki so kazale, da splo\xc5\xa1na teorija relativnosti dovoljuje gole singularnosti. Kako bi bili tak\xc5\xa1ni objekti v resnici videti, pa se ne ve. Znano ni tudi, ali bi se singularnosti \xc5\xa1e vedno pojavljale, \xc4\x8de bi odstranili poenostavljene privzetke, s katerimi bi bile tak\xc5\xa1ne simulacije bolj prilagodljive._NEWLINE_Veliko fizikov verjame, da gravitacijske singularnosti nimajo fizikalnega pomena, kar pomeni, da splo\xc5\xa1na teorija relativnosti dejansko neha veljati kot to\xc4\x8den opis gravitacije blizu ne\xc4\x8desa, kar bi druga\xc4\x8de bilo singularnost. Splo\xc5\xa1no je privzeto, da bo teorija kvantne gravitacije - teorija, ki zdru\xc5\xbeuje splo\xc5\xa1no teorijo relativnosti s kvantno mehaniko - podala bolj\xc5\xa1i opis, kar se v resnici dogaja, kjer splo\xc5\xa1na teorija relativnosti predvideva singularnost. Kakorkoli \xc5\xbee do danes \xc5\xa1e nobene teorije kvantne gravitacije niso eksperimentalno potrdili.'